khistorydata/jeongjo-sjw-relations huggingface dataset:
정조 11년
丁未十二月二十二日辰時上御熙政堂都政入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李冕膺事變假注書金㙆記事官李相璜金祖淳奎章閣檢校直閣徐鼎修直閣鄭大容待敎尹行任吏曹判書李文源參議李集斗假郞廳金致泳高昇甲任希鐸金良倜閔升龍劉師坪兵曹判書鄭昌順參判具㢞參議宋鍈參知柳誼正郞徐有鍊沈銖金載翼吳泰彦佐郞李益洙閔師宣李宗烈以次進伏訖上敎文源曰授卿此任予意存焉須善爲之俾令聳動也文源曰守令多窠今當差出未準朔禁軍將及營將邊將虞候中軍都事守令察訪竝擬何如上曰依爲之出擧條文源曰蔭仕六品官之經一考後陞品者每於過都政後照擬而見今在職者絶無昨冬出六之人故五品官無以推移備擬今番則未經一考之人依近例勿拘陞擬何如上曰依爲之出擧條文源曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如上曰依爲之出擧條文源曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久任時推人員竝擬何如上曰依爲之出擧條昌順曰營將中軍虞候今當差出而擬望之人乏少未準朔守令邊將竝擬何如上曰依爲之出擧條昌順曰古群山僉使今當差出而擬望之人乏少未準朔禁軍將竝擬何如上曰依爲之出擧條昌順曰高原郡守朴孝晉有本道中軍檢擬之命此則旣是賞典新加資五窠之外當爲擧行乎上曰依爲之出擧條昌順曰訓鍊正今當差出而擬望之人乏少未準朔守令竝擬何如上曰依爲之出擧條昌順曰日昨宣傳官廳以廳憲薦法本自嚴愼如有不合人誤薦者主薦人論罪被薦人拔去自是廳規癸卯十二月宣薦時交河李陽五以風憲之子被薦云故詳探事實則果如所聞陽五則拔薦主薦人柳殷鉉不可不草記論罪之意有所報來聞甚駭然殷鉉則罷職陽五則拔去何如上曰依爲之出擧條上曰大政銓官不可不備員觀此疏辭全篇煩浼極爲屑越所謂父母之言云云尤極礙眼今番點下雖因承乏無異甄敍則復申前說張皇反復甚焉若此揆以國體事面萬萬寒心吏曹參判朴祐源爲備銓官姑不處分前牌違召勿施更以前牌嚴飭參政又復逡巡焉逭重勘乎牌去來該房各別催促違牌勿爲呼望出傳敎豐之曰尙瑞院官員尙不入來安寶事甚駭然矣上曰尙瑞院官員事過後拿處出榻敎上曰初仕宜擇守令邊將尤宜愼簡明年卽戊申軍功人另合收用選廉亦有成命其子孫尤加奬拔外此純褒守令及諸道人依前飭敎着意調用事申飭兩銓出傳敎檢校直提學李秉模加資肅拜後追後入來文源曰今番都政祿都目政事亦爲擧行何如上曰依爲之出擧條文源曰臺諫多窠今當差出而擬望之人乏少外任竝擬何如上曰依爲之出擧條上曰昨因臺疏有從長商確變通之命而近來文岐參上則積薪參下則苟艱不可無隨時闊狹之擧事關政格計窠裒益差待後筵稟處時而以今都政言之虛司果至於此多有特敎之事格例何言今政別檢察訪中二三窠以出六人擬入別檢則權稱令事分付後不必以此爲例亦令知悉出傳敎上曰親政時入侍注書尙瑞院官員依例陞六出傳敎上曰積薪之弊文武何異西銓虛司果之未區處無論科前司果重試司果內禁衛出六恰過二十餘人當陞未遷固已可悶落仕復職何時擬論此外今政元出六備郞又有二人之陳置者云有累者甄滌飭敎尙且申申無累而蹲仍亦足齎鬱不可無闊狹之擧內乘旣作實職階見窠以時仕中擬入事言于該寺未肅拜訓鍊正改差以爲次次陞遷之地出六備郞待陞遷減下本任今番則以各岐出六虛司果中取才差定事亦令廟當知悉出傳敎仁浩曰吏曹參判朴祐源屢度飭敎之下謂有身病終不入來已極未安殿座時出牌則雖二品以上無得在家不進自有禁令則如是違召不可無警從重推考何如上曰極爲駭然飭敎之下雖擔舁來到闕下納牌可也焉敢偃息家中乎此等事豈敢煩稟雖無朴祐源豈無銓堂乎亟施不敍之典其代今日政差出待下批牌招參政可也出擧條鶴聞曰新除授左邊捕盜大將趙圭鎭牌招傳授命召及大將牌傳令牌何如上曰依爲之出擧條豐之曰吏批府使望單子不書都護二字不啻屢次有違格例不可無警當該參政銓官竝爲推考何如上曰依爲之出擧條上曰吏批望筒中都護府使之不書都護字行副司直之不書行字處皆付標以存政格可也以氷庫別提望筒上曰年太淺力且弱材未就雖已仕滿未經六品不可以參上言宣傳官申純末仕勿施本職已出代權付額外禁軍俾渠肄藝決科事分付出傳敎豐之曰假注書趙台榮時無職名令該曹付軍職冠滯常仕何如上曰依爲之出擧條上曰五衛將忠壯將忠翊將在外人竝改差今日政差出出榻敎上曰新除授臺諫竝牌招察任出榻敎上曰新除授臺諫中在外人許遞出榻敎吏曹參判金憙肅拜後追後入來上曰旣欲懲創則不可以金巨兩倅磨勘左右沿最多守令使之一體罷拿而守令遞易所係不輕使該房承宣詳問本司現告書入書入之後屢問是否輒以信然爲對故先罷兩倅只以蔚山一邑差代矣政席將畢之後始聞現告捧入更謂有熊海兩邑當初書入時只書左沿漏却右沿致此大做錯雖是司吏之罪矇然不察萬萬駭然當該承旨洪仁浩爲先趙俸五等豈可委罪下吏當該有司堂上從重推考出傳敎上曰巨濟府使金海府使拿問之代今日政各別擇差出榻敎文源曰今番都政窠闕不足出六人之虛司果將至五六人矣靑山縣監金相丁淮陽府使李獻慶明年旣滿年限竝改差以爲次次陞付何如上曰依爲之出擧條豐之曰副應敎末望以時任應敎擬入大是不察吏批銓堂推考何如上曰今因承宣之請推聞之時任應敎以軍銜降擬副應敎大是做錯當該銓官推考此望筒勿施更爲擬入出傳敎文源曰副應敎今當差出而擬望之人乏少外任竝擬何如上曰依爲之出擧條允大曰守門將望筒不書將字有失照檢不可無警當該政官竝推考何如上曰依爲之出擧條上曰新除授臺諫中時在陵官人許遞前望單子入之出榻敎上曰宣傳官李晉秀部將李海範相換出榻敎上曰曾有筵敎前判書尹塾子今日政調用前縣監任希厚亦爲待窠調用出傳敎上曰今日政新除守令邊將初仕復職出六人明日來待出傳敎吏兵批政事畢後文源等跪請下直答曰知道上曰吏判進前文源進伏上曰授卿此任者爲其家世箕裘而久不體諒則豈是惜卿之意也在先朝多有政畢後許解之例予於御極之後亦屢行之特降許解之典矣文源曰伏承聖敎雖豚魚木石豈不感泣乎上曰此重臣純是野樸不可耕且爲云者若爲重臣準備加之素昧世情未諳於斡旋任其冥擿坐視瘡疣豈前此拔用之本意以其家世箕裘不得不暫畀新除日初筵已以從近曲諒示微意天官冢宰果何等重任則寧或乍授旋解徒令侈其銜也然政畢許免自昔頻有丙申後亦多此例予豈食言於重臣反欠禮使之義乎吏曹判書李文源今姑許遞出傳敎集斗曰來正朝祭官與祈穀祭官苟艱甚矣至於一人疊差恐未知如何矣上曰疊差似如何勿拘雜技通同塡差可也命退諸臣以次退出
정조 11년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運樂院直趙台榮仕直事變假注書張錫胤仕
정조 11년
藥房都提調臣洪樂性提調臣沈豐之副提調臣尹行元啓曰親臨大政侵夜酬應伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 11년
傳于沈豐之曰守令邊將初仕復職出六人入侍
정조 11년
南鶴聞啓曰以谷城縣監林夏喆等第中字顯有改畫之跡自本院査問本道事命下矣卽接全羅監司沈頤之所報則以爲貶目繕寫之際谷城縣監林夏喆等第之中字初果誤書事當刀擦改修而以其刀擦惶恐之心因其誤畫添墨以書不淨之痕顯然呈露莫重奏御文字不能致敬致愼査問之下惶懍震越恭俟嚴誅云矣褒貶啓本何等嚴重而不能審愼有此誤書改畫之事揆以事體誠極未安從重推考何如傳曰允院中文書非有旨下諭則書目題送而已故外方亦無關牒等去來文字則今於啓辭以觀此所報爲說者殊可訝也更爲據實回啓
정조 11년
南鶴聞啓曰院中文書非有旨下諭則書目題送而已故外方亦無關牒等去來文字則今於啓辭以觀此所報爲說者殊可訝也更爲據實回啓事命下矣啓本誤書委折査問以稟事命下而本院元無關帖行會之例褒貶啓本書目開拆前到卽題送故只以全羅監營了云而査問委折矣卽者該監司枚擧事狀具書目牒呈故臣等只據其所報稟啓矣伏承據實回啓之命不勝惶恐之意敢啓傳曰自有政院以來焉有監司具書目牒呈之例乎當初政院之非關非帖無端題送已極駭然此或諉之未及經稟故然道伯之創此無於前之事事關後弊不可不趁卽釐正令廟堂査問委折於該道果如院啓辭緣則道伯推考後勿如是之意分付又或爽實則承旨推考事言于廟堂
정조 11년
尹行元啓曰吏曹假郞廳來言判書有闕政事取稟傳曰當日爲之
정조 11년
洪仁浩啓曰大司憲洪撿呈辭執義盧廷良掌令金觀欽金宅洙在外持平李冕膺傳旨未下持平李福潤未肅拜監察茶時之意敢啓傳曰知道在外及違牌人竝許遞與未差之代今日政差出
정조 11년
尹行元啓曰兩司諸臺牌招守令署經事命下矣大司憲洪撿大司諫嚴思晩司諫宋銓獻納李殷模正言權儐宋煥德牌不進推考傳旨及罷職傳旨今方捧入而憲府只有持平李福潤一人大司憲洪撿更卽牌招今日政新除授憲府諸臺待下批一體牌招大司憲嚴思晩亦當更請牌招而一員例不得擧行何以爲之敢稟傳曰兩司踏下之代今日政差出與長官待下批牌招
정조 11년
沈豐之以吏曹言啓曰侍從臣父年七十人每於歲首抄啓加資事載在法典而新有應推恩人雖非歲首亦爲抄啓加資事曾有定式矣侍從臣父年七十人別單書入之意敢啓傳曰知道今日政下批
정조 11년
有政吏批判書未差參判金憙病不進參議李集斗進同副承旨南鶴聞進以吳載純爲吏曹判書啓曰新判書命招同參政事何如傳曰允又啓曰判書吳載純牌招不進參判金憙病不來小臣獨政未安何以爲之敢稟傳曰只出緊任以洪聖淵爲執羲李秀夏爲司諫李羽晉權應奎爲掌令金鼎國爲持平金光岳爲獻納韓興裕朴猷煥爲正言李𡊠爲禮曹判書申大升爲同義禁李儒喆爲監察金聲秋爲惠陵令前參奉尹東美年七十今超通政侍從臣父加資事承傳南愼五爲活人別提
정조 11년
兵批判書鄭昌順呈辭參判具㢞病參議宋鍈差祭參知柳誼入直進左副承旨曺允大進副司直李文源
정조 11년
以十六日日次儒生殿講取稟傳于尹行元曰歲除不遠連次留滯明日爲之處所便殿爲之
정조 11년
以儒生書啓傳于尹行元曰上齋生待題下應製
정조 11년
傳于洪仁浩曰在外人員許遞與未差之代前望單子入之待開門一體牌招
정조 11년
持平前望單子入之曺允遂落點
정조 11년
臺諫前望單子入之掌令曺命業正言柳誨持平韓德厚落點
정조 11년
以寶劍望筒傳于南鶴聞曰未肅拜及時帶亞將人許遞前望單子入之待下批牌招察任
정조 11년
摠管前望單子入之都摠管李文源副摠管南玄老落點
정조 11년
尹行元啓曰春帖子製述人旣已抄啓矣弘文提學李命植待明朝牌招出韻科次何如傳曰允
정조 11년
南鶴聞啓曰明日殿座時別侍衛不可不備員而兵曹判書鄭昌順方在呈告中牌招以爲進參之地何如傳曰允
정조 11년
南鶴聞啓曰兵曹判書鄭昌順牌不進推考傳旨今方捧入而明日殿座時別侍衛不可不備員而如是違牌不卽承膺事甚未安更卽牌招何如傳曰允
정조 11년
南鶴聞啓曰兵曹判書鄭昌順再牌不進推考傳旨今方捧入矣明日殿座時別侍衛不可不備員而連事違召不卽承膺事體所在極爲未安所當更請牌招而係是一日三牌何以爲之敢稟傳曰前此兵判之大政後三度前因事出膺其例不一則如是屢違有傷事體從重推考更卽牌招申飭行公
정조 11년
南鶴聞啓曰兵曹判書鄭昌順三牌不進推考傳旨今方捧入矣明日殿座時別侍衛不可不備員而特敎申飭之下屢違召命無意承膺事體所在誠極未安所當更請牌招而係是一日四牌何以爲之敢稟傳曰更爲牌招
정조 11년
以吳文常囚單子傳于尹行元曰分揀放送
정조 11년
以咸鏡監司啓本濬源殿臘享祭設行事傳于南鶴聞曰獻官之以堂下守令塡差似因承乏事體未安此後本府使雖帶別軍職無敢以問安參班上來過祭享後上來或致實故則道內守令堂上及堂下府使中爲獻官事定式施行之意回諭
정조 11년
以慶尙道侍從及堂上守令越俸現告傳于洪仁浩曰慶州府尹李秉鼎昌原府使鄭駿采莅任屬耳檢飭固無論摘發似未及竝分揀
정조 11년
以慶尙道邊將決棍現告傳于洪仁浩曰加德僉使梁塤分揀事下諭
정조 11년
尹行元以禮曹言啓曰來正月初八日社稷祈穀祭親行時省牲省器之節依例以親臨磨鍊擧行乎敢稟傳曰當親行矣
정조 11년
以京畿監司狀啓辭職上疏上送事傳于南鶴聞曰還下送
정조 11년
京畿監司徐有防疏曰伏以臣之過期蹲滯恰已半年于玆矣瘡疣愈著於久據聖恩莫報於責成公私愧懼日甚一日非不知悉陳衷懇早圖缷免而大僚請仍旣係別例俟敎差代又有特旨怵畏囁嚅不敢煩請今幸館廨之修繕才訖賑糴之穀簿粗完則臣可以及此言私矣噫臣之不敢藩寄臣實自知志在殫竭而事反歸於姑息期欲修擧而才苦短於綜理夷考數十朔猷爲幾乎無往而非罪則挨到瓜熟已是庇覆之隆私而秋間寵擢忽侈八座之榮分外委毗殆同一年之借反復循省誠不知何以得此於則哲之明也臣庸是感惶勞心焦思多少未了之事今幾盡了臣旣自處以己遞人亦待之以己遞況又歲鑰將新民功伊始政須移之方面之才責以旬宣之任然後可以改營邑之觀聳吏民之聽大抵人情久則易狃狃則易怠顔私所慣威令難行此政臣今日之謂也亦豈非當去之一大端乎且臣有區區懇迫之情臣之偏母年迫七耋平生貞疾床笫爲命有非人子頃刻離捨之日而臣旣仰首丐遞其將捲還京第矣雖以時往時來時已經歷者言之每當城鑰已下更鼓初動尺地如海寸心難住今若隨臣久留則臣兄之焦迫亦如臣之爲矣顧其勢兄弟團聚左右扶將然後庶或各遂其私似此情理想矜悶於孝理之政矣臣之當遞以公如彼在私如此而猶且趦趄徊徨更過此歲則自顧歉赧人其謂何臣雖不肖若其不憚燥濕少效涓埃之忱矢之在中神所鑑臨豈敢爲一毫偃便之計仰瀆慈覆之天哉伏乞聖明俯垂憐察亟遞臣藩任一以幸公事一以伸私情千萬大幸以京畿監司辭職上疏傳于南鶴聞曰旣非腴藩且有待下敎差代之命而穀簿尙未釐正外此多有未了則徑進辭疏有若例讓然事體不當若是原疏還給捧納承旨推考
정조 11년
丁未十二月二十三日辰時上御誠正閣諸承旨與守令邊將初仕復職出六人入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳檢校直提學李秉模以次進伏訖上曰殿上狹窄守令及東班至中階進伏營將及西班人立階下各奏職姓名履歷可也金海府使權淮陽府使洪秉聖三和府使申大偀靑松府使姜游平山府使李邦鵬楚山府使吳毅常鐵原府使鄭忠達慶源府使李顯福慶興府使徐㬦咸陽府使金魯岳巨濟府使許靈光郡守金方行寶城郡守趙燮珍島郡守尹𡊠高原郡守兪國柱郭山郡守吳文常渭原郡守權邁寧遠郡守南衡重瑞山郡守尹壽民平昌郡守李曾祜雲山郡守承膺祚南海縣監李默運熊川縣監李之英義興縣監尹應烈德山縣監鄭厚祚求禮縣監李鎭國康翎縣監李尙岳眞寶縣監金獻祚果川縣監李度文靑山縣監李彦藎刑曹佐郞徐貞輔義盈主簿趙希鎭堂樂主簿成鼎柱司䆃主簿李學永長興主簿李元膺尙衣別提鄭可容典設別提洪樂敎氷庫別提李嗣萬活人別提李儒喆禁府都事李英胄引儀鄭斗榮典籍金德老金致簡曺允遂金㙆康陵令尹之鉉禮賓主簿趙基泓氷庫別提洪留浩靖陵參奉尹玄錫元陵參奉洪景斗弘陵參奉崔吉憲長陵參奉辛景烈全羅右水使李文喆以次進伏上各詢職姓名等仰奏至吳文常命奏七事文常仰奏訖上曰農桑何以爲盛乎文常曰民有懶惰則必加勉飭以致盛矣上曰爾能躬自勉飭否文常曰雖躬自勉飭未爲不可矣上曰焉敢以未爲不可仰奏乎上曰郭山郡守吳文常拿處出榻敎至尙岳奏七事豐之曰康翎縣監李尙岳七事讀奏之際屢錯次第事甚駭然從重推考何如上曰依爲之出擧條上曰持平前望單子入之待下批牌招出榻敎全州營將李漢棟水原中軍閔光升平安監營中軍李懋南虞候趙岱全羅左水虞候李長春多大浦僉使徐有龍高山里僉使李旭祥蛇渡僉使裵重昌上土僉使南允卨彌助項僉使鄭道寬馬梁僉使金龍弼彌串僉使金宗弼所斤僉使簡聖魯老江僉使金鴻齡古城僉使崔大衡柔遠僉使方宗規神方仇非萬戶金樂水平山浦萬戶金尙孝唐浦萬戶王廷哲呂島萬戶崔廷喆安骨萬戶卓世文天城堡萬戶金德秀知世浦萬戶金挺大玉浦萬戶任國大舒川浦萬戶池得龜植松萬戶朴文彩靑水萬戶金陽禧在德萬戶金亨三阿山萬戶徐慶殷永達萬戶金哲麟正方山城別將金啓漢黑山島別將金宗漢浦項別將金得商禿用山城別將金鼎胤林土別將李仁宅南村別將李廷郁西水羅權管金成鼎乫軒洞權管金致宗梁永萬洞權管朴信規甲巖權管崔聖柱廟洞權管咸熙績訓鍊主簿申光輅尹弘儉梁垸尹芮基徐有龍宋益訥朴孝儉李明宇崔慶臣張志近金坊金光秀李邦翼部將洪愼五守門將李基豐分守門將李熙燮洪德峻宣傳官李海愚武兼李榮大李永老鄭光賓部將金鍾潝金命復宋良佑守門將鄭惟轍金宗鉉趙鳳顯金德隆高景洙朴弼漢假引儀李英孝尹之衡以次進伏階下上命允大各問職姓名履歷訖命退至英孝等上曰試奏唱聲可也英孝等唱奏訖上曰唱聲駭然薦主査實論罪可也上曰兩司諸臺牌招守令署經出榻敎命退承史以次退出
정조 11년
丁未十二月二十三日巳時上御重熙堂左承旨入侍時左承旨趙衍德記事官金孝建尹行任金祖淳以次進伏訖上曰畿伯上疏入之賤臣承命持入命書批旨又命書傳敎曰職雖末官所任亦自不輕立殿陛唱謁朝儀近來初仕之類莫不駭怪無一人成樣固已可駭今政初仕中一人尤不能開口贊儀例主廳薦與該引儀初欲嚴處聞贊儀言旣非廳薦云且參下引儀無非此類故今番則姑且勿問參上御前唱數人若老且病則將使院吏代唱乎此後唱才成就之方不可不另責實效令該曹別講秉公搜才之道以草記稟處事分付又命書傳敎曰雖以柔遠之意兩道初仕望西點鐵山北點三水而更思首擬人萬一以取才居首矢數懸殊於蒙點人則殊非公選擧之意渠輩亦當抑鬱問于該曹如果然矣兩居首更試以劃多者收用本矢數與已受點人如不懸殊置之事令兵判知悉命退諸臣以次退出
정조 11년
丁未十二月二十三日三更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰兵判緣何違牌乎仁浩曰以經大政故似然矣上曰更爲出牌乎仁浩曰然矣上曰牌去來催促賤臣承命出傳上曰儒生書啓何不修納乎仁浩曰連爲催促而尙不來納矣上曰應講人爲幾許云耶仁浩曰只十四人云矣命退承史以次退出
정조 11년
沈豐之啓曰今日日次儒生殿講中嚴已入而儒生無一人來待者大司成之不能檢飭誠極未安當該大司成洪秉纘從重推考何如傳曰自昨日擧行萬萬駭然落點單子書啓幾致經宵此前所未見之事齋任生已命停擧而居齋儒生之又不趁時待令尤爲駭然當該大司成遞差事過後捧傳旨太學掌議停擧
정조 11년
大司成前望單子入之徐鼎修落點
정조 11년
兵曹口傳政事以李秉模爲都摠管
정조 11년
以李邦榮沈鉁金胤張囚單子傳于曺允大曰保放
정조 11년
尹行元以成均館行大司成意啓曰今日日次儒生殿講時東學色掌幼學李憲一崔日憲李鍾岳南學色掌幼學宋勉載西學掌議幼學權思謙色掌幼學李勉陽林章鎭書啓已入之後或稱身病或稱在外屢度催促終不入來事體所在極爲未安該儒生等依定式限三年停擧何如傳曰允其中有衆所共知實故人云分揀
정조 11년
曺允大以都摠府言啓曰副摠管洪秉纘今方入直而時無職名令該曹口傳付軍職何如傳曰允
정조 11년
丁未十二月二十四日辰時上御熙政堂日次儒生殿講入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞假注書李貞運趙台榮記事官李相璜金祖淳檢校直閣徐鼎修鄭東浚待敎尹行任入就位行四拜禮分東西以次進伏訖上曰考官鄭民始代行副司直李秉模爲之出榻敎引儀唱試官及應講儒生入就位行四拜禮考官左議政李在協行副司直李秉模行副司直李致中參考官禮曹參議李時秀行副司直金履禧奎章閣直閣鄭大容弘文館副修撰李鼎德率儒生朴龍培等行拜禮以次進伏在協曰早朝臨殿聖體若何上曰一樣矣上曰就座開講可也貞運呼朴龍培等以次進講上敎大司成洪秉纘曰懸頉儒生竝爲停擧可也仁浩曰四學掌色儒生使之着意肄講無得輕易遞改事曾有飭敎而四月殿講後堂色之無端差代者至於八人之多事甚未安當該大司成竝推考何如上曰當該大司成推考齋任限五年停擧可也出擧條上曰當該試官推考出榻敎儒生講訖通禮跪告禮畢上敎兵曹判書鄭昌順曰昨日處義誠過矣卿鍊達政格故欲爲久任何如是違召乎昌順曰每蒙含垢之恩至今蹲據誠甚惶恐而大政之後情私實難仍冒矣上曰何必以此引義乎昌順曰從當以文字一番仰懇矣行元曰弘文提學李命植牌不進推考傳旨今方捧入而春帖子出韻科次不可踰日更爲牌招何如上曰藝文提學牌招可也出擧條上命書傳敎曰日次儒生殿講比較旣非純通居齋生居首幼學李致祜齋任居首幼學申純竝直赴會試之次通幼學朴龍培進士鄭履綏幼學沈鈺康濟臣丁載孝各給一分前此已給分者付會試略栍以下紙筆墨考例施賞令政院捧傳旨上曰都摠管李文源許遞令該曹口傳差出出榻敎上曰大司成前望單子入之出榻敎上曰居齋儒生當出題試取以此分付命退諸臣以次退出
정조 11년
丁未十二月二十四日午時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰同成均入侍賤臣承命出與同成均徐有隣偕入進伏上曰今日應講儒生何不趁早待令乎有隣曰大司成尙不入去泮中以爲申飭故有此稽滯矣上曰兼史一員入侍賤臣承命出與記注官金鳳顯偕入進伏上敎鳳顯曰持此御題馳往泮中限明日午時捧券以來鳳顯承命退出上曰捧券往來時院牌出入事分付宣仁門守門將處命退諸臣以次退出
정조 11년
南鶴聞啓曰同義禁申大升除拜後過三日不爲出肅依定式推考警責仍卽牌招察任何如傳曰允
정조 11년
南鶴聞啓曰各軍門將官有闕代過三日不爲差出則該房察推事曾有定式矣摠戎中軍有闕代今已過限尙不差出事甚未安摠戎使徐有寧推考警責何如傳曰允
정조 11년
曺允大啓曰備邊司郞廳來言今日賓廳日次而正朝望闕禮習儀相値不得來會云矣敢啓傳曰知道
정조 11년
洪仁浩啓曰臣今日正朝望闕禮習儀進去下直之意敢啓傳曰知道
정조 11년
洪仁浩啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上開城府江華府原春監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 11년
洪仁浩啓曰今此春帖子製述人抄啓中時無職名人令該曹口傳付軍職何如傳曰允
정조 11년
以李普天囚單子傳于洪仁浩曰保放
정조 11년
洪仁浩以承文院都提調意啓曰院吏文學官李元膺陞遷代幼學韓在中差下付軍職冠帶常仕何如傳曰允
정조 11년
洪仁浩以訓鍊都監言啓曰依武藝廳射藝都計劃啓下單子技藝居首左番馬象箕右番姜世文各木綿二疋布子二疋之次左番金亨珍右番金大千各木綿一疋布子一疋分等施賞之意敢啓傳曰知道
정조 11년
洪仁浩以刑曹言啓曰因漢城府草記毆打掖隷鄭順興申貞孫移送秋曹照律嚴勘事命下矣謹按律文則大明律鬪毆條有曰毆制使者杖一百徒三年以此律照勘鄭順興黃海道長連縣申貞孫忠淸道黃澗縣竝徒三年定配卽爲押送而杖則待用杖令各其配所官擧行之意分付何如傳曰聞掖庭署手本掖隷所爲萬萬痛惡右漢等定配分揀
정조 11년
南鶴聞以義禁府言啓曰巨濟前府使金爀固城前縣令李普天泗川前縣監金胤行金海前府使李邦榮閔永喆龜山前僉使金胤張密陽前府使沈鉁蔚山前府使兪漢緯南海前縣令申載文熊川前縣監閔光德南村別將金贊興玉浦萬戶劉德基知世浦萬戶崔泰嶸平山浦萬戶鄭敏赫等拿問處之事傳旨啓下矣李邦榮金胤張沈鉁等今方待命卽爲拿囚而李普天時在京畿楊州地金胤行前以他罪徒三年定配於忠淸道舒川郡豆谷驛兪漢緯時在任所依例發遣府羅將拿來金爀閔永喆申載文閔光德金贊興劉德基崔恭嶸鄭敏赫等俱在任所云發遣府書吏羅將交代後拿來何如傳曰允
정조 11년
判敦寧尹東暹疏曰伏以臣於病伏之中伏見傳敎下者以北道碑役之告成恩賞遍及而臣各亦入其中至蒙晉秩之恩臣聞名驚惶莫省攸處也今玆諸處豎碑之擧寔我聖上追王迹之肇基擧列朝之曠典雲章炳烺貞珉璀璨將與公劉瓜瓞之詩竝美匹休於千百代矣於休盛哉臣於其間忘僭效拙與榮極矣初無寸榮之可言混被峻秩之濫叨自顧慙恧無望承當玆敢略暴情實仰瀆崇嚴伏乞亟命收還臣新授資級使公器無濫私分獲安焉臣癃蟄惛憒更値齋日短章呼籲亦致稽晩尤增罪戾答曰省疏具悉卿其勿辭行公
정조 11년
兵曹判書鄭昌順疏曰伏以臣猥據匪據宜遞不遞初旣副急而冒膺終又因循而盤礡中權之任視同固有大政之期指爲瓜限在臣私心固已悚恧而觸事瘡疣隨處庇覆幸免大何得至于今今則大政已過瓜限已滿雖欲貪戀更有何辭藉使臣年力方在富强才器粗能堪任猶且逡巡宜思退遜況以衰頹殘齡神識昏短靺韋酬接全未記其名姓政注排擬亦多昧於格例除目一出醜拙可見尙何望於對揚疏滯之聖意稱塞群弁之物情哉譬如垂斃之疲駑百鞭不起已試之鈆刀再割無望此不待臣辭之畢伏想聖明有以諒處而前席許解獨阻一視之恩長單請由徒循按常之套昨又殿座有命庚牌屢降深夜禁扃荐犯違傲顧念義分又復黽勉去就卽當臣固自愧畢竟狼狽臣亦自料及此罪戾之未大彰著而早賜處分則其於公私豈不兩幸此臣所以不能無望於終始生成之澤也且臣痔痬宿證自來貞疾重添於郊館觸冷之後失攝於强策奔走之餘坐輒呻楚行必蹣跚衛班出入已駭衆瞻重以輪行毒感乘時兼作眞元澌頓頃刻不支委席昏囈殆無起色癖氣挾痰轉成關格失今不治難保縷喘本兵重務不容暫曠賤疾蘇醒難責旬日以病以情惟有一遞玆不得不更伸控籲仰瀆崇嚴伏乞聖慈亟賜鐫免毋曠重任仍許譴勘以肅朝綱不勝大願答曰省疏具悉卿其勿辭行公
정조 11년
江華留守宋載經疏曰伏以臣年邁病痼朽殘癃瘁理宜杜門飾巾以還造化舊物而一息未泯之前誠不忍以此時遠離京輦間者屢勤除命又未敢一向違傲力疾出肅獲登前席積年曠覲之餘仰覩耿光眷顧隆摰恩諭鄭重寸衷益激感淚自逬臣雖自此退塡丘壑庶無所恨而亦幸衰尫之形悉被淵鑑之照燭不復責之以陳就之列矣不意沁都居留新命忽下於夢想之外臣誠惝駭不知所以自措也噫國家保障惟江都爲最重雖使精力强旺才猷幹敏者當之每患不能稱任今臣氣血已凋神識已耗遇事迷錯不能照檢前後其於撫輯軍民之責壯固關防之略將何以自效絲末之報而仰副委寄之恩哉念臣自來情地之危蹙已蒙聖明之洞燭向來噂𠴲亦不欲追理而至於官職去就實有內恧而不自安者況臣犬馬之齒洽滿七旬卽古人引年之時也尙今羈縻朝籍低徊輦轂者固非出於獲已然其爲壞禮防而拚廉隅則亦已甚矣縱不能引經告退一朝便訣亦何忍歷揚內外視若固有揚揚而不知止哉此又俯仰慙惕不敢爲承膺之計者也且臣痰咳本症遇寒益苦宛轉床席起動無望以今澌頓之狀尤無以自力而府務甚重又不宜虛縻延拖輒具短疏冒昧自列伏乞天地父母察臣言之出於肝膈將臣新授職名亟行鐫改俾重任毋曠私分獲安焉答曰省疏具悉卿其勿辭行公
정조 11년
丁未十二月二十五日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰藝文提學入侍出榻敎賤臣承命出與藝文提學徐有隣偕入進伏上曰都承旨右副承旨入侍出榻敎賤臣承命出傳兼都承旨沈豐之右副承旨洪仁浩進伏上曰閣臣入侍賤臣承命出與檢校直提學李秉模檢校直閣徐鼎修鄭東浚偕入進伏上親考應製試券考訖命坼封以表三上朴宗洪賦二下韓應濂等出榜賦表各取一百五十人上曰榜目書出二本各給賦表壯元可也命書傳敎曰泮儒應製賦表居首紙筆墨已施賞次上以上入格人無論生進幼學竝赴來春到記紙頭各書應製字事預爲分付命退諸臣以次退出
정조 11년
曺允大啓曰入啓望單固宜審情而禁衛千摠首望李弘遠之遠字誤以運字書入至於蒙點原望單今方付標以入而當初不能照檢之失不可無警當該兵曹堂上推考何如傳曰允
정조 11년
傳于趙衍德曰朝官年七十者例有歲饌而錦城尉年近七十卽先朝儀賓中耆臣也豈無殊異之典亦何待年至自來春歲饌米肉特爲輸送事分付度支
정조 11년
傳于南鶴聞曰吏禮換房
정조 11년
兵曹口傳政事副司果魚用謙李百亨李遇濟林道浩徐邁修
정조 11년
南鶴聞啓曰延祥詩製述人旣已抄啓矣弘文提學李命植待明朝牌招出韻科次何如傳曰允
정조 11년
洪仁浩以兵曹言啓曰本曹敎鍊官禁軍遞兒窠今方有闕矣依定式禁軍別將與番將眼同試取以其居首者塡差之意敢啓傳曰知道
정조 11년
洪仁浩以義禁府言啓曰多大浦前僉使李潤謙拿處事傳旨啓下矣李潤謙時在任所云依例發遣府書吏交代後拿來何如傳曰允
정조 11년
丁未十二月二十六日初更上御重熙堂坐直承旨入侍時左副承旨曺允大假注書趙台榮記事官李相璜金祖淳以次進伏訖上命書傳敎曰政官待開門牌招開政又命書傳敎曰軍額簽充之幻弄者一口以上守令罷黜邑吏杖配載在大典今番湖西守令狀罷固是矣所謂逃老故債錢名色特命或革或減革與減之代自官使之方便料度裁酌充報此蓋實惠則及於窮民亦欲使京鄕胥吏不至空手赤立之意也自廟堂遍關諸道諸道不但姑未回啓本道亦不指一狀聞而錦伯狀辭中直以已處分出場樣爲說未免不察不可無警該監司推考何時關問尙無回上之狀稽忽甚矣凡事任置則易致狃玩更自廟堂措辭促飭諸道又命書傳敎曰今年諸道年事稔歉各殊種田不食實採綿不盈掬且況瘡痍之餘乎歲末停捧之命十分忍住者亦出於爲嗣歲備民食之意而催科之餘甕罌必當匱乏蔀屋之間能無饑困之患乎餞迎在此而阻飢嘽寒則豈可謂樂歲乎予每一念至不遑寧處南邑之稍實處尙可說也外此諸邑若非邑宰之拔例周恤民何聊活不待歲首先此申申令廟堂關飭諸道勿拘開倉之限方便撫摩期有提飭之實效事措辭知委命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩式暇同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
沈豐之啓曰來初一日輪對日次而正朝相値頉稟之意敢啓傳曰知道
정조 11년
南鶴聞啓曰今此延祥詩製述人抄啓中時無職名人令該曹口傳付軍職何如傳曰允
정조 11년
兵曹口傳政事副司果權裕尹翊東金履鏞
정조 11년
南鶴聞啓曰弘文提學李命植牌不進推考傳旨今方捧入而延祥詩出韻科次一時爲急更卽牌招何如傳曰允
정조 11년
尹行元啓曰弘文提學李命植再牌不進推考傳旨今方捧入而延祥詩出韻科次一時爲急連事違召不卽擧行事甚未安事當更請牌招而係是一日三牌何以爲之敢稟傳曰聞其筵懇無異給由許遞藝文提學牌招
정조 11년
南鶴聞啓曰吏曹判書吳載純參判金憙參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允
정조 11년
以吏曹參議李集斗牌不進罷職傳旨傳于南鶴聞曰只推更爲牌招
정조 11년
南鶴聞啓曰吏曹判書吳載純參判金憙參議李集斗再牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判所當更請牌招而係是一日三牌何以爲之敢稟傳曰參判聞有實故許遞參議只推與判書更爲牌招申飭開政
정조 11년
兵曹口傳政事副司直金憙
정조 11년
南鶴聞以禮曹言啓曰卽接齊陵令所報則今此正朝祭享時兩官當爲備員而參奉丁藎祖有頉不得進參云莫重祭享兩官不得不備參奉丁藎祖今姑改差其代卽令該曹口傳差出以爲備員將事之地何如傳曰允
정조 11년
南鶴聞以吏曹言啓曰侍從臣父年七十人每於歲首抄啓加資事載在法典而新有應推恩人雖非歲首亦爲抄啓加資事曾有定式矣侍從臣父年七十人別單書入之意敢啓傳曰知道今日政下批
정조 11년
有政吏批判書吳載純進參判未差參議李集斗式暇右承旨尹行元進以李尙友鄭觀輝爲正言黃昇源爲同春秋趙彦哲爲典籍趙厚鎭爲禁府都事姜世靖爲齊陵參奉趙鎭井爲昭寧園守奉官林芝秀爲濬源殿令金晩淳爲扶餘縣監柳鎭九爲懷德縣監通德郞朴獻來年七十二侍從臣前正言朴猷煥父通德郞金得吉年七十七侍從臣前掌令金觀欽父以上今超通政加資事承傳
정조 11년
兵批判書鄭昌順病參判具㢞入直進參議宋鍈參知柳誼病同副承旨南鶴聞進副護軍盧廷良金宅洙權應奎副司直洪秉纘曺允遂金鼎國尹宗彦副司果元永卨副司勇韓在中
정조 11년
以卿宰侍從堂上堂下罷削人員敍用傳旨傳于南鶴聞曰金遇國拔去
정조 11년
南鶴聞以弘文館言啓曰新除授副應敎韓光近時在全羅道靈光郡任所經筵入番事緊請斯速乘馹上來事下諭傳曰依啓
정조 11년
南鶴聞以景慕宮郞廳以都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 11년
曺允大以兵曹言啓曰曹司五衛將安廷玹素患痰癖之症近益添劇時月之內無望供職呈狀乞遞實病旣如是則宿衛輪番之任不可久曠今姑改差何如傳曰允
정조 11년
領議政金致仁領中樞鄭存謙判府事徐命善李福源金熤左議政李在協等箚曰伏以上辛祈穀親享有命三明之夕將行誓戒矣我聖上孔夙虔禱歲以爲常臣等亦豈不欽仰第伏聞社洞癘氣近猶不熄閭里匹庶亦多移避云此時此地決非至尊臨幸之所聖人所愼惟齋與疾而其爲愼也有時輕重向者省牲反汗之命有以見聖上愼重之意容受之德在前日則雖暫時經過而猶以桃茢之義特停己戒之駕況經宿將事於至近之地乎藥院之臣以此求對亦不許引接憂鬱轉深不得不聯陳短箚仰貢愚見伏乞亟寢成命焉取進止答曰省箚具悉卿等之懇雖無是也方且咨且際有卿等之請矣御極以後未嘗不躬祼粗效爲萬民祝有年之誠而事勢旣如此有難强行每念故儒臣帖詞祈年不必勞星駕對越誠深濩蠖中若爲今日準擬箚請依施仍傳曰此批答遣史官傳諭于時原任大臣
정조 11년
領敦寧洪樂性箚曰伏以祈穀大祭親臨有命而受誓戒隔日矣惟我殿下卽祚以來年年上辛必行躬享冞敬不懈瞻聆所及孰不攢頌第今社壇近地不淨之患久而益甚矣向者諸臣齊聲陳達特蒙兪音幸寢成命大聖人轉環之量察邇之德尙切欽仰之至輦路咫尺不潔倍前而竟日移次終宵行禮實非一時省牲省器之比則其在愼重之道尤不宜躬臨也審矣臣職忝保護誠切憂悶屢煩求對忱誠淺薄未借方才之地不勝抑鬱之懷不避煩瀆玆敢短箚仰籲伏乞亟加三思特寢親享之命千萬顒祝取進止答曰省答具悉卿懇見於諸大臣箚批可以知之此姑略之仍傳曰此批答遣史官傳諭于領敦寧
정조 11년
兼都承旨沈豐之右承旨尹行元等疏曰伏以社壇親享歲以爲常今又誓戒隔日動駕在邇此實出於我殿下重祀典祈民穀之盛意臣等竊不勝欽仰攢頌而第伏聞壇底咫尺之地閭里不淨之患近益熾盛人皆移避云鑾蹕之此地臨駐是豈聖人愼重之道乎向者親省牲器之命不過暫時臨幸之擧而尙因大僚之齊籲特許成命之還寢伏況近日熾蔓有倍曩時此時寒宵親祼又將經宿則臣等所以齊聲請寢其可已乎臣等職忝保護之地不勝憂悶之忱求對不得衷情轉迫玆敢聯章仰籲伏乞聖明更加三思亟寢壇享親臨之命不勝辛甚以都承旨沈豐之右承旨尹行元聯名上疏傳于趙衍德曰還給
정조 11년
應校朴廣源校理宋祥㾾沈興永副校理洪義浩宋翼孝修撰李敬五李洪載副修撰李鼎德等箚曰伏以社壇祈穀親祼有命享禮涓日誓戒在卽我聖上爲民重農之念十載如一日凡在瞻聆孰不欽仰而第伏聞壇底輪疾至今蔓熾地旣不淨人皆謹避此際輦路過巷殊欠淸道之祓除齋殿經宿有妨寒節之愼攝大小臣僚憂慮同情向者臘享省牲之禮不過霎時歷臨之擧而齋籲竟日不避煩瀆終因大臣之請幸承還寢之音矧今村閭之憂虞殆甚曩日伏蹕之留滯非止暫時臣等所以冒瀆請寢者尤當十倍於前且伏念聖心恤民晝宵匪懈虔誠格神動靜無間籩豆之儀攝以有司董飭於將事之際感通於默禱之中則神之聽之降必穰穰豈或一毫有缺於祭神如在之誠耶臣等聚首齊悶仰控愚忱伏乞聖明亟加三思特寢成命焉取進止答曰省箚具悉爾等取見大臣箚批
정조 11년
丁未十二月二十七日申時上御重熙堂承旨入侍時左承旨趙衍德假注書趙台榮記事官尹行任金祖淳以次進伏訖上曰吏曹參議今已出去耶衍德曰然矣上曰明日更爲來待事分付賤臣承命出傳上曰藝文提學入侍賤臣承命出與藝文提學徐有隣偕入進伏上親考應制文臣試券二下李相璜等以次出榜訖命書傳敎曰應製居首檢閱李相璜兒馬一匹賜給之次待敎尹行任紙三卷筆三枝墨三笏之次兵曹參判具㢞假注書李貞運兵曹佐郞李益洙檢閱金祖淳左承旨趙衍德紙二卷筆二枝墨二笏注書金孝建紙二卷筆二枝墨一笏右承旨尹行元同副承旨南鶴聞假注書張錫胤左副承旨曺允大副修撰李鼎德紙一卷筆二枝墨二笏校理沈興永紙一卷賜給命書時原任大臣箚批仍命書傳敎曰大臣箚請旣依施祈穀祭遣大臣攝行又命書傳敎曰卿宰侍從堂上堂下罷削人竝敍用命退諸臣以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐直右副承旨洪仁浩式暇同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
傳于趙衍德曰都承旨與吏曹參議入侍
정조 11년
以江華留守狀啓還穀所捧之數若是零星惶恐待罪歲前還分從略分給事傳于曺允大曰此狀啓似未及見傳敎還下送勿待罪事回諭
정조 11년
兵曹口傳政事副司果尹光顔韓興裕
정조 11년
曺允大以吏曹言啓曰社稷祈穀祭諸執事依以春秋享例塡差事命下矣捧俎官十二員雖已仍差祝史齋郞八員亦以蔭官磨鍊而正朝祭及春享大祭諸執事外他無推移分排之道雖有勿爲疊差之命春享大祭與祈穀祭日字旣不相値以春享大祭諸執事推移塡差何如傳曰旣勿疊差不可提改以祈穀祭齋祝中文侍從移差於正朝祭大祝而陵大祝則未通淸文臣今番則與蔭官推移塡差於齋祝祭報府修整以入可也
정조 11년
曺允大以備邊司言啓曰日前本司郞廳啓下三人中元永卨前以內禁衛雖有出六承傳未付司果而始付於昨日政事則渠之冒赴取才已極駭然本司之不察啓下亦甚惶恐元永卨汰去更爲差出之意敢啓傳曰知道
정조 11년
行副司直李文源疏曰伏以臣本以千不似百不能之姿非可堪於任使之末不但自知已明天鑑之所俯燭通朝之所共悉特以先故世承猥廁天官長席臣非不知抵死辭遜上以無累於則哲下以無負於遺戒而恩敎鄭重責勉截嚴跼天蹐地逃遁不得卒未免冒沒承膺及其一二行政醜謬多露每承飭敎委曲懇摰左右遮護惟恐或傷不翅如慈父之保癡子私心感惶當復如何荏苒旬月大政當前以臣鈍滯之質蒙昧之識其何以參考格式秤衡人物也哉卽地僨敗不待明者而決矣臨事昏瞀若墜烟霧凡所做錯不可縷計所仰恃者惟慈覆之天而已何幸前席恩旨許解見任自不覺感淚之被面今始收召精神追檢政紙則殆若春困夢囈怳然新醒罅漏百出無以自解臣固慙惶人謂斯何至於柒谷巨濟之排擬大失格例蓋柒谷本以堂下之窠近年已多堂上差去者則苟非特敎不可以堂下議擬而只知前任之爲堂下不免仍而襲之巨濟則臣於年前登筵時偶以庶孽變通節目中旣許府使而一無差除者殆同罔民之意有所仰奏矣適逢巨濟窠於倉卒之際伊時筵奏臣有記得者今此許曾經縣監尹光宇已通府使望而崔鎭衡則以北路之人數次來見身手可取猝地排望誤認爲已經守令且朝家之慰悅遐方自是美事故未及周思昧然塡充於末擬而猶不無疑慮更閱武案則鎭衡踐歷不過僉使五衛將況非一名又是白徒也其不可擬於府使雖以臣之愚迷亦能覺得方此自訟踧踖靡安卽者大僚果以此囚禁政吏顧臣不職之失尤著矣政格之茫昧如此排擬之昏錯又如此則大僚之未及覺察者又必有大於是矣臣之罪臣旣自知不得不露章自列伏乞聖明俯察臣政措之失非比尋常特命攸司亟加郵罰以重官方以安私分不勝幸甚答曰省疏具悉卿其勿辭行公
정조 11년
丁未十二月二十八日辰時上御重熙堂都承旨與吏曹參議入侍時兼都承旨沈豐之假注書李貞運記事官李相璜金祖淳吏曹參議李集斗以次進伏訖上曰今番祈穀旣非親祭則儀注當何以爲之集斗曰旣是攝行則當以單獻爲之矣上曰雖非親祭以三獻爲之與春秋大享一例爲之似好矣上敎豐之曰牲品等節之何以磨鍊問於禮曹可也上敎集斗曰祭官各別擇差用親臨例爲之可也上曰吏議出去祭報府盡爲修正可也集斗承命先爲退出仍命退承史以次退出
정조 11년
丁未十二月二十八日午時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣徐鼎修鄭東浚原任直閣徐龍輔以次進伏訖上命書傳敎曰祈穀祭不列於祀令非親行則單獻小牢無樂舞我朝祈穀始自肅廟朝而于社不于郊考倣斟酌之聖意可以仰認第於攝儀尙有缺典若用春秋仲時享儀三獻大牢具樂舞陞列於大祀允合禮宜令禮曹發遣郞官問議于大臣以聞又命書江華留守宋載經疏批訖命退諸臣以次退出
정조 11년
傳于南鶴聞曰當該宣傳官汰去
정조 11년
吏曹口傳政事以張錫胤爲永祐園別檢
정조 11년
有政吏批判書吳載純進參判未差參議李集斗進同副承旨南鶴聞進以朴祐源爲吏曹參判李性源爲弘文提學吳在斗爲軍資判官尹聚東白師坤爲監察韓宗鎬爲德陵直長金洛一爲順康園守奉官
정조 11년
兵批判書鄭昌順進參判具㢞病參議宋鍈病參知柳誼入直進右副承旨洪仁浩進以尹尙東爲同知南柱老爲曹司衛將洪和輔爲副摠管李馨秀爲都摠都事池慶源爲方山萬戶李長益爲五衛將韓景禹爲忠翊將柳鎭恒朴獻采尹東美金得吉爲副護軍李在簡金尙集金文淳朴祐源魚錫定金憙徐有大爲副司直
정조 11년
再政以張鉉國爲監察洪旭浩爲司僕主簿趙駿逵爲柒谷府使
정조 11년
再政崔光烈爲部將李潤堋爲守門將
정조 11년
三政以趙圭鎭爲訓鍊都正李元祥爲宣傳官李翼鉉爲武兼
정조 11년
尹行元以禮曹言啓曰卽接永祐園參奉所報則本園正朝祭享時兩官當爲備員而別檢徐有聞在外未及上來云莫重祭享兩官不可不備別檢徐有聞今姑改差其代卽令該曹口傳差出以爲備員將事之地何如傳曰允
정조 11년
南鶴聞以戶曹言啓曰今年內貧寒宗室子女婚扶助數依定式別單書入之意敢啓傳曰知道
정조 11년
曺允大以兵曹言啓曰來戊申年各處頒給信漢符別單及文宰二品以上武官蔭官曾經摠管人員章標頒給別單修整以入之意敢啓傳曰知道武臣亞將蔭嘉善已經實職當參廷班人亦不可無帶隷一體頒給別單改修整以入可也
정조 11년
洪仁浩以御營廳言啓曰本廳千摠任屹身病甚重勢難察任改差何如傳曰允
정조 11년
洪仁浩以義禁府言啓曰康翎前縣監李爗卽其地定配事承傳啓下矣李爗黃海道康翎縣卽其地定配而以承傳內辭意具罪目依例發遣府羅將押送配所何如傳曰允
정조 11년
洪仁浩以義禁府言啓曰忠淸監司洪檍狀啓據刑曹粘目內扶餘前縣監朴光晦懷仁前縣監李趾馨等移本府處之事允下矣朴光晦李趾馨等俱在任所云依例發遣府羅將竝拿來何如傳曰待待命拿囚
정조 11년
丁未十二月二十九日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰大殿延祥詩限一百張更爲書入事分付賤臣承命出傳還入進伏命退承史以次退出
정조 11년
丁未十二月二十九日巳時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上曰自今二十九日至來初三日各司藏牌事分付命書傳敎曰歲前次對當爲之午後來待又命書傳敎曰政官牌招開政命退諸臣以次退出
정조 11년
丁未十二月二十九日午時上御誠正閣大臣備局堂上引見入侍時左議政李在協行漢城府判尹鄭昌聖戶曹判書徐有隣行副司直徐有寧吏曹判書吳載純刑曹判書鄭好仁禮曹判書李𡊠兵曹判書鄭昌順行副司直李柱國行副司直李文源兼都承旨沈豐之行副司直李秉模刑曹參判洪秀輔漢城府左尹蔡弘履行副司直金持默校理沈興永右副承旨洪仁浩假注書李貞運趙台榮記注官金鳳顯記事官李相璜以次進伏訖在協曰節候已過立春而日氣猶不調聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰新正隔日倍切顒祝此時中宮殿氣候諸節若何上曰一樣平順矣在協曰首相則以犯染之屬耳今日不得入來矣上曰明日則入來乎在協曰再明始可入來而徐判府亦以犯染明日不得入來云矣在協曰此南兵使李漢五狀啓也以爲明春三甲左右營習操及南各營各其官鎭門聚點依定式擧行事請廟堂稟旨分付矣邊上詰戎之政許多年停廢雖甚可憫今年秋事亦是穴農左右營習操及官鎭門聚點一竝停止之意分付何如上曰依爲之出擧條在協曰此北兵使南憲喆狀啓也以爲行營屬軍兵合操及茂山以北各衛軍兵明春巡操依定式擧行事請令廟堂稟旨分付矣南關習操旣令停止北關亦不宜異同一體停操事分付何如上曰依爲之出擧條在協曰此原春監司金載瓚狀啓也以爲明春合操與營將巡點何以爲之事請令廟堂稟旨分付勸別武都試依例擧行爲辭矣關東年事不可爲登稔且當農時合操巡點竝停止只勸別武都試依例擧行之意分付何如上曰依爲之出擧條在協曰外方則皆以推奴停債限明秋防塞爲請蒙允而都下則無禁斷之令此亦一體限明秋防塞之意分付諸法司何如上曰卿言甚好依爲之此後外方徵債防塞時京司一體擧行事定式而年分回啓後直以依定式擧行事分付之意自本司草記後知委可也出擧條在協曰初入仕引儀自前每爲取才差擬而近年以來此法漸弛六月都政初不取才今番亦無取才之事云若此則臚唱將無擇差成樣之望前後不取才銓官竝推考此後則另飭銓曹必爲取才後擇差事分付何如上曰依爲之若此則近日御前唱數人年老聲澌則將使校生替行乎院胥代爲乎堂堂殿陛臚唱不得成樣則其爲壞國綱損朝體當何如職雖微官藝雖末技關係則不輕依日前下敎令該曹另究防私拔尤之方斯速定式此後無論都政散政唱才入仕不能善唱者卿等隨現嚴勘擬望銓官施以譴罷之典可也出擧條上曰今番兩引儀聞是初仕故使之試唱則殆不能成聲若此則御前臚唱將無以成樣矣近來引儀之不取才自何時而然乎在協曰今年六月亦不取才云矣上曰前吏判之政事雖未可謂恰好而其中亦不無長處之可觀矣在協曰前吏判之政事雖或有牽私之嫌而亦多有開眼處矣上曰牽私二字指何等處乎在協曰如巨濟及引儀不無此等之疵病矣在協曰今番都政巨濟府使許只經縣監資歷甚淺而遽擬此職其末望崔鎭衡則以白徒賞加只經僉使則守令非所可論而直擬於府使之望亦極駭然柒谷府使本是堂上窠而以堂下差出亦涉不察兩邑新除人員竝改差當該政官從重推考何如上曰依爲之許之資淺雖如卿言而大靜亦守令且疏通節目成出之後銓曹之一不收用者已駭然卿云不知渠面人之堪與不堪亦無可言在渠輩又爲權輿之階梯然則成憲爲重政格次之何必改差乎此則置之日前因考閱重試科作有筵敎矣吳濬根意謂作故伊後聞之不然云向亦下敎已通兩司之文臣已越宣薦之武弁決不可仍至枯黃此等之人銓曹收用尤當先於人此蓋仰體不擇地無棄物之聖意凡事若無別般申飭則難責實效文武通選淸顯之類別錄姓名一通書入內外相當窠次次調用望筒懸註事分付可也出擧條在協曰限品敍用只言虞候而不及於中軍則便是節目之外雖欲疏通固當通議廟堂而不此之爲全羅中軍望直爲擬入殊涉疎忽兵曹判書鄭昌順推考何如上曰東銓之府使西銓之中軍爲今政最開眼處云爾卿反以爲云然乎勿推可也出擧條上曰備堂之未還差者爲幾人乎在協曰臣未及留意姑未知誰某之未差矣上曰未還差者須以草記還差使之進參於歲初次對可也在協曰首相旣不造朝廟謨別無可達者矣上曰諸宰以次奏事昌順曰西北取才中首擬人及末望受點人更爲比較事命下矣日前依傳敎更試則西關取才中首擬人李潤堋兩技六中受點人趙鳳顯兩技居不才藝之懸殊可知旣已較藝則當以矢數多寡爲準趙鳳顯改差以李潤堋更爲擬入至於北道取才人崔光烈聞昨年以取才之次旣入副擬今年又居首則其技藝可知末望受點人金聖鼎旣除邊將北道初仕之全闕誠爲可惜金聖鼎之代以崔光烈更擬以入何如上曰依爲之出擧條上曰忠壯將金錫憲是淸城之族乎昌順曰臣未能詳知矣上曰禁將進前持默進伏上曰卿則詳知乎持默曰行列則果與淸城同字而臣之遠族也上曰錫字行何至今存乎持默曰行列則雖高而年歲不甚多矣上曰此人似於先朝受加資之典矣持默曰於先朝受加資之典者卽府院君庶子金錫龜而非此人矣上曰禁將似不能詳知兵判詳問此人之來歷以奏可也昌順曰謹當詳問後日賓對時當仰達矣上曰每欲見卿言及而未果矣見御營千摠望筒始乃覺得矣邊慶遇已經防禦履歷當爲水使矣後政如有窠擬入可也且此人之情境極甚可矜無異於前北伯矣近來則作何模樣耶柱國曰聞得養孫而又不能保云矣上曰若然則尤可慘也上敎載純曰蔭官見窠未知幾數而應出六之未付職者爲幾人乎載純曰蔭武司果各有二人之未及收殺者矣上曰張鉉國收用事業已申飭矣初旣非逆名今旣復官則尙未收用亦不成說今日政復職擬入可也上曰予於前吏判許遞傳敎有不可耕且爲之敎矣繼見柳誼軍號則以專農二字書納其意似指前吏判而言矣柳誼軍號文字或多如此之時矣昌順曰臣則未見而似不敢以傳敎托意矣文源曰昨年收租大縮故外邑各樣需用裁給事稟定分付矣今年穡事諸道均登明年爲始似復其所減下詢大臣處之何如上曰大臣之意何如在協曰此是循例應行之事矣上曰依爲之出擧條上曰前吏判之纔行畢度卽爲遞職者於自家事可謂善成矣且其娚妹迭居銓衡豈不壯乎在協曰故相之三壻一子俱登崇顯誠壯矣上曰以今見之故相必有知人之鑑矣上命大臣備堂先退命豐之書傳敎曰眞殿正朝行祭時齋宿處所依例爲之該房知悉仍命退承史以次退出
정조 11년
兼都承旨沈豐之齋宿左承旨趙衍德齋直右承旨尹行元齋宿左副承旨曺允大齋直右副承旨洪仁浩齋宿同副承旨南鶴聞齋宿注書金孝建病一員未差假注書李貞運藥院直趙台榮齋直事變假注書金和鍾仕
정조 11년
大殿王大妃殿惠慶宮中宮殿內閣政院玉堂朝廷二品以上六曹堂上兩司長官奉朝賀單子問安答曰知道
정조 11년
南鶴聞啓曰正朝望闕禮依例爲之之意敢啓傳曰知道
정조 11년
傳于曺允大曰門路以協陽門爲之
정조 11년
傳于曺允大曰出宮侍衛軍兵毛具雨具
정조 11년
以宣傳官李海範汰去傳旨傳于曺允大曰承旨之罪非渠所爲分揀
정조 11년
事變假注書張錫胤遷轉代以金和鍾爲事變假注書
정조 11년
曺允大啓曰事變假注書金和鍾時無職名令該曹依例付軍職冠帶常仕何如傳曰允
정조 11년
沈豐之以禮曹言啓曰傳曰祈穀祭不列於祀令非親行則單獻小牢無樂舞我朝祈穀始自肅廟朝而于社不于郊考倣斟酌之聖意可以仰認第於攝儀尙有缺典若用春秋仲時享儀三獻大牢具樂舞陞列於大祀允合禮宜令禮曹發遣郞官問議于大臣以聞事命下矣發遣郞廳問議于大臣則領議政金致仁以爲下詢禮節係是國之大事如臣病昏鹵莾何敢臆對而謹按月令孟春祈穀于上帝鄭玄謂以上辛郊祭天也證以孟獻子郊社祈農之說此祈穀之所由本而先正臣宋時烈引周禮凡國祈年于田祖之文以爲雖非天子亦無不可遂行祀于社壇則聖意酙酌誠如下敎攝儀欠觖亦合追述而第念當時議禮之臣考倣損益於親享攝禮之際者必有其說是未敢知也周禮凡享大神大祀王不與祭祀則宗伯攝位註曰王有故代行其祭祀而已未聞其有減損儀節而祈年田祖有龡豳擊鼓之節亦見其不可無樂也且社稷三享雖非親臨必皆備三獻用樂舞則此亦爲可據之一端事同郊社禮實不輕今一依三享攝祼之儀陞列大祀恐爲得宜淸問之下無容別議而祀典至重宜致兢愼惟在聖上博詢而審處伏惟上裁云左議政李在協以爲上辛親享始行於皇朝嘉靖而我朝未遑焉肅廟斷然行之著爲定制甚盛典也但旣非祀典所載故親行攝行禮有隆殺續五禮儀曰孟春上辛祈穀祭儀節親臨同大祀攝事同祈告斟酌定制必有考據講定者然按禮記云孟春祈穀于上帝春秋傳曰郊祀后稷以祈農事我朝之於社不於郊雖出於天子祭天諸侯祭土之義而其事則固莫重也其禮則固莫盛也肅廟創之先朝行之我殿下自御極以後歲歲躬祼祈年之誠述祖之念可以仰認且社稷之設本爲民事元日之祀卽每歲祈農之常典有非一時祈告之比則備其儀文躋於大祀實合於重農之意此亦所謂禮可以義起者也第念大享事體至爲嚴愼求之古禮又無酌據以臣謏昧不敢妄議伏惟上裁云領中樞府事鄭存謙以爲今以祈穀祭陞列大祀特下問議之命寔出我聖上夙宵虔誠一念重祀之至意不勝欽誦如臣癃殘之喘猥忝收議之列惶恐隕越不知所對第伏念上辛祈穀倣周禮凡國祈年之文而不以圜丘之制雖寓斟酌之義歲首祈年錫福烝民其祀之重其禮之尊何如也然而祈穀攝享之不用大祀之儀與尋常祈告一例磨鍊似是未遑之典先朝甲午正月初七日香祗迎入侍時祈穀攝儀時用樂與否使之問入仍下傳敎載在本署謄錄仰認聖人之意上辛祈穀與春秋臘三大享皆有定期恐似一體擧行而事關莫重邦禮以臣昏昧不敢臆對惟在博詢而處之伏惟上裁云行判中樞府事徐命善病不收議領敦寧府事洪樂性病不收議行判中樞府事李福源以爲春元祈穀著於月令聖祖創行實遵古禮其義甚大其禮甚重而攝行儀節之皆從降殺似是援用社稷祈告儀也然社稷元屬大祀時享則親臨與攝行皆具三獻用太牢軒懸重在於祀不以攝而有差異也祈穀歲有定期便用時享與尋常祈告大有間焉先朝甲午以用樂增牲之意再下絲綸雖因朝議不一寢不果行而大聖人重民本虔祀典之至意猗歟盛矣今此問議之命寔仰前後之同揆臣不勝欽頌而祈穀攝行之爲小祀載於續五禮儀禮樂損益事體至重以臣矇眛不敢臆對惟在博詢而處之伏惟上裁云行判中樞府事金熤以爲古者正月元日天子祈穀于上帝王者郊社之祭皆祈年也社祭之時享與祈穀古無別焉詩曰以我齋明與我犧羊以社以方又曰琴瑟擊鼓以御田祖先聖之制祈穀于社備犧牲具軒懸此可爲證蓋祭有定期歲以爲常則是亦時享與水旱癘疫一時祈告大有異焉而時享則親享與攝行無儀物隆殺之別獨於祈穀攝行損益其制降之爲小祀當時議禮之臣必有所考據斟酌之義而有未敢曉也今若躋于大祀竝列於時享備其儀物無別於親攝則祀典克備禮意無缺明問之下臣不勝欽頌而祀享事體至嚴至重矇迷之識不敢臆對惟在博詢而處之伏惟上裁云大臣之議如此上裁何如傳曰觀此收議僉意可謂純同先朝甲午年增牲品之敎聖意可以仰認且壇儀之昔缺今備不獨本祀儀爲然春秋及臘大享誓戒無親臨之儀至先朝始遵復中華舊制時享儀文之增衍猶尙然矣況祈穀大祀乎自來春上辛祈穀用春秋及臘大享儀陞列於大祀祝文樂章仍用與改撰間卿等詳考論理草記可也
정조 11년
沈豐之以禮曹言啓曰因大臣收議社稷祈穀祭以大祝擧行事定奪矣自今爲始以大祭陞號祭品與祭官品秩親祭親傳香取稟等節依春秋仲時享及臘享例擧行誓戒肄儀依例爲之之意定式施行何如傳曰允祝文不可臨時撰出攝行時以一祝文用之可也
정조 11년
沈豐之以禮曹言啓曰社稷祈穀祭三獻用太牢樂舞事大臣收議草記批旨內自來春上辛祈穀用春秋及臘大享儀陞列於大祀祝文樂章仍用與改撰間卿等詳考論理草記可也事命下矣臣等取考社稷署儀軌則春秋時享及臘享攝行時所用樂章亦用於親享時祈穀祭親享之時亦以此樂章用之則攝行時樂章亦當依春秋臘享時例仍用似無容更議祝式則春秋時享及臘享有應用之祝至於祈穀祭則每當享禮臨時撰進係是前規依例親行時則文任撰進攝行時知製敎撰進恐合事宜而莫重典禮臣曹不敢擅便上裁何如傳曰允
정조 11년
沈豐之以成均館官員大司成意啓曰每歲末圓點準點人姓名具別單草記事曾已定式矣依定式當年條圓點準點儒生別單書入之意敢啓傳曰知道
정조 11년
丁未十二月三十日申時上詣摛文院齋宿入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純檢校直提學李秉模檢校直閣徐鼎修鄭東浚徐龍輔直閣鄭大容待敎尹行任以次隨駕上具翼善冠衮龍袍乘輿出協陽門由仁政門詣萬安門外降輿入內少頃出乘輿藥房都提調洪樂性進前奏曰夕候尙寒聖體若何上曰一樣矣命仁浩書傳敎曰左副承旨馳詣宗廟永寧殿景慕宮奉審摘奸以來上曰同副承旨馳詣文禧廟孝昌墓奉審摘奸以來允大鶴聞承命退出駕出仁政門詣摛文院降輿陞殿日暮時至仁浩跪告環衛軍兵懸燈取稟上曰知道上曰金虎門仍留事分付賤臣承命出傳上曰侍衛諸臣竝少退軍士房承旨展拜時主上乘輿出詣瑞暉門內降輿入內行禮訖乘輿由仁政門入協陽門還內諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
還內後內閣政院玉堂藥房口傳問安答曰知道大殿王大妃殿惠慶宮中宮殿內閣政院玉堂朝廷二品以上六曹堂上兩司長官奉朝賀單子問安答曰知道中宮殿藥房口傳問安答曰知道
정조 12년
傳于尹行元曰都承旨左副承旨入侍
정조 12년
傳于曺允大曰右副承旨入侍
정조 12년
沈豐之以禮曹言啓曰太廟歲首展謁吉日以何間推擇乎敢稟傳曰旬前擇入可也
정조 12년
沈豐之以禮曹言啓曰太廟歲首展謁日一體展謁於永禧殿而酌獻禮當次之年則歲首展謁只行於太廟事曾有定式矣今年卽永禧殿酌獻禮年次今番太廟展謁時永禧殿展謁之禮不爲磨鍊之意敢啓傳曰知道
정조 12년
沈豐之以禮曹言啓曰景慕宮展拜每於孟春孟秋取稟事定式矣今番展拜吉日以何間推擇乎敢稟傳曰旬前擇入可也
정조 12년
沈豐之以禮曹言啓曰每年親耕歲首以稟事曾已定式矣來二月初六日先農祭親行及親耕等節何以爲之乎敢稟傳曰攝儀
정조 12년
沈豐之以禮曹言啓曰今此正朝陳賀諸道所封箋文中慶尙道右兵使李延弼以應封官兼別軍職故各爲封箋矣一體看品捧入之意敢啓傳曰知道
정조 12년
沈豐之以禮曹言啓曰製述文臣年滿五十一歲人員專經文臣年滿四十一歲人員竝依例減下後別單書入而御覽官案亦爲改修整以入之意敢啓傳曰知道
정조 12년
曺允大以兵曹言啓曰依下敎侍衛禁軍及壯勇衛武藝別監內吹等處餠肉分饋之意敢啓傳曰知道
정조 12년
曺允大以訓鍊都監言啓曰依下敎挾輦將官軍兵及兼內吹等處肉餠分饋之意敢啓傳曰知道
정조 12년
兵曹來正月初五日仁政門親臨百官朝參何如判付啓依所啓施行爲良如敎
정조 12년
戊申正月初一日巳時上御重熙堂都承旨右副承旨入侍時兼都承旨沈豐之右副承旨洪仁浩假注書趙台榮記事官李相璜金祖淳以次進伏訖上命豐之書傳敎曰洪領敦寧家內外歲饌加給仍令郞官存問以來事分付戶曹又命書傳敎曰領議政家歲饌加數輸送仍令郞官存問以來事分付戶曹上曰李判府事今年入於耆社乎豐之曰年滿七十當入於耆社矣命書傳敎曰今年恰滿七耋甚爲稀貴朝欲晉接而未果矣卿大臣也閣臣也豈無殊異之擧原歲饌外衣資及米肉令該曹輸送卿其領受事遣史官傳諭于李判府事上曰左副承旨入侍出榻敎賤臣承命出與左副承旨曺允大進伏上曰承旨中侍下人早退可也仁造先退上命允大書傳敎曰農者民之所以資生唯其勤孜之方若無待乎勸焉而每歲元朝必下勸農之敎誠以性有勤怠力有贍乏乏且怠者不有以勸之將何望有秋乎鳸鳴而耕龍見而獲樹藝耘耔不失尺寸順天時也相原隰治溝洫且燔且糞以疏以漑盡地利也犂種而借之錢鏄而助之通有無均事功用人力也三者勸焉而不豐穰者未之聞也予居九重莫能躬審畎畝則田畯之責不在於旬宣之任字牧之官乎昨秋稍登幸賴眷顧而瘡痍甫起䆰窶未盈上瑞之祝政在今年臘前三白天意可占勸而作之亶係乎人咨爾方伯居留守宰之臣體予至意須各勉勵事下諭于八道兩都命退承史以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于趙衍德曰左承旨入侍
정조 12년
傳于曺允大曰昨見候單知其上來行副司直鄭枋歲饌自京給之優給米肉事分付該曹
정조 12년
吏曹假郞廳來言老職加資下批政事取稟傳于尹行元曰當日爲之
정조 12년
傳于南鶴聞曰觀此狀本廣州舊出身李時雄去戊申討逆慶科登第今年爲回榜年云該道雖依定式加資一款請令該曹稟處而此等稀異之事豈可遲待回啓今日政加資下批令該曹造給花牌仍令本府尹領給宴需以侑之以示朝家感舊甲尊高年之意
정조 12년
以寶劍望箇傳于曺允大曰差祭及時帶亞將人許遞前望單子入之閣臣兼帶人一體許遞
정조 12년
摠管前望單子入之都摠管鄭枋西春君爗副摠管李亨逵李鎭翼落點
정조 12년
傳于南鶴聞曰戶曹判書持歲饌別單入侍
정조 12년
有政吏批判書吳載純進參判朴祐源未肅拜參議李集斗病右承旨尹行元進以李載禎爲純陵奉事成均博士單玄杞學正單車鳳運學祿單黃乃政學諭單柳禎前持平金㙔前縣監李守貞前佐郞趙普陽前僉知李命楫洪緯浩前監役林氣浩翼陵令姜命達僉知宋濟愚前參奉韓錫地前判官孫興秀已上今年八十依定式加資事承傳
정조 12년
傳于趙衍德曰明日出宮門路以協陽門爲之
정조 12년
以朴光晦囚單子傳于洪仁浩曰保放
정조 12년
傳于曺允大曰京外老職年例加資人今日已開政下批老人之事不可遲待有撥騎處傳撥無撥騎處三懸鈴行會到卽一一分給後狀聞後亦依此爲之事令廟堂知悉分付該曹及各該道仍又申飭俾勿遲滯
정조 12년
傳于趙衍德曰發遣吏郞諸執事淸齋與否摘奸以來
정조 12년
南鶴聞以吏曹言啓曰職雖末官所任亦自不輕立殿陛唱謁朝儀近來初仕之類莫不駭怪無一人成樣固已可駭今政初仕中一人尤不能開口贊儀例主廳薦與該引儀初欲嚴處聞贊儀言旣非廳薦云且參下引儀無非此類故今番則姑且勿問參上御前唱數人若老病則將使院吏代唱乎此後唱才成就之方不可不另責實效令該曹別講秉公搜才之道以草記稟處事命下矣臚唱之不如古蓋緣廳薦之不精取才之或廢故也若其救弊搜才之道使通禮院另擇廳薦自臣曹依薦記別取才檢擬而此猶有不公失才之慮矣自今年爲始每於歲首令參下引儀毋論前銜生徒各薦善唱者數三人贊儀取薦單消詳可否而完薦後贊儀及參上引儀每月聚集薦中諸人私自取才收栍載錄一依能麽兒月三講例隨其有闕自臣曹取其唱記而別取才差擬日後如或以不善臚唱至被罪汰則當該薦者及贊儀亦爲竝施重勘每於殿最自禮曹別試參下引儀唱才以爲考其能否之地則生徒有激勸之方參下爲董飭之道俾各肄習鮮或撒廢不無少補於救弊之端似有實效於搜才之擧依此定式成節目施行何如傳曰允如是定式則考績時必書等第初擬時懸註薦主事亦爲定式不善臚唱人誤薦則薦主及贊儀重勘一款卿等言固好而擬望之判堂以譴罷旣定罪名則渠輩豈可但以重勘言贊儀及薦主令該府拿處贊儀施以不應爲私律薦主施以制書有違律事載之受敎施行事分付該院該府可也
정조 12년
洪仁浩以吏曹言啓曰前僉知宋濟愚昨年歲首以曾經四品年八十人已蒙加資而今年京畿狀啓又以年八十抄啓纔已單子啓下矣昨年以年八十已陞資則今又加資係是疊授原單子改付標以入而臣之矇然不察不勝惶恐之意敢啓傳曰卿之綜核不必用於此事單子已啓下事件又各異此草記勿施
정조 12년
曺允大以兵曹言啓曰去冬三朔能麽兒考講時軍器寺注簿金益喆四次不通僉正李漢章鄭根判官沈鏔徐繼修主簿李東鉉部將陳義行武臣兼宣傳官李邦翼守門將楊達源李長炫金光屹二次不通都摠府經歷李彦煐一次不通依定式四次不通人越俸一等二次一次不通人竝從重推考何如傳曰允
정조 12년
洪仁浩以成均館官員大司成意啓曰四學齋任居不人頉下代竝塡差書入使之久任責效自後次講製其中有實故人則各其名下區別懸頉每於歲末依圓點準點儒生例書入事命下矣四學掌議色掌今旣差出故竝爲別單書入此後一依下敎另飭擧行著爲令式之意敢啓傳曰知道